b'\n_START_ARTICLE_\nKalvinismi\n_START_PARAGRAPH_\nKalvinismi on protestanttisen kristinuskon oppisuunta, joka sai nimens\xc3\xa4 ranskalaissyntyisen Jean Calvinin mukaan. Laajemmassa merkityksess\xc3\xa4\xc3\xa4n nimityst\xc3\xa4 kalvinismi k\xc3\xa4ytet\xc3\xa4\xc3\xa4n synonyymin\xc3\xa4 reformoidulle kirkolle._NEWLINE_Protestantismin merkitys laajentui 1500-luvulla pian koskemaan my\xc3\xb6s muitakin kuin kirkkoa ja Martti Lutheria, esimerkiksi Sveitsiss\xc3\xa4 reformaatio oli Saksaa enemm\xc3\xa4n poliittinen ja yhteiskunnallinen liike. Sveitsin t\xc3\xa4rkeimm\xc3\xa4n reformaattorin Ulrich Zwinglin ja Lutherin yhteisty\xc3\xb6n rapautuessa kehittyi protestanttisuuden toinen haara, reformoitu kirkko, joka nojaa Zwinglin ja Calvinin oppeihin. Riippuen kansallisesta ja teologisesta perinteest\xc3\xa4 reformoidun kirkon edustajista k\xc3\xa4ytet\xc3\xa4\xc3\xa4n nimityst\xc3\xa4 reformoidut, kalvinistit tai presbyteriaanit._NEWLINE_Lutherin ja Calvinin erona on, ett\xc3\xa4 Luther s\xc3\xa4\xc3\xa4sti katolisesta kirkosta suurimman osan siit\xc3\xa4 mit\xc3\xa4 Raamattu ei suoranaisesti kielt\xc3\xa4nyt, Calvin ja Zwingli taas poistivat kirkosta kaiken mit\xc3\xa4 Raamattu ei m\xc3\xa4\xc3\xa4r\xc3\xa4nnyt.\n_START_SECTION_\nKalvinismi eri maissa\n_START_PARAGRAPH_\nSkotlannin kirkko erosi katolisesta kirkosta vuonna 1560, kun parlamentti hyv\xc3\xa4ksyi John Knoxin kalvinistisen uskontunnustuksen. T\xc3\xa4m\xc3\xa4 johti sis\xc3\xa4llissotaan ja Maria Stuartin kukistumiseen. Jo aiemmin reformaattorina Skotlannissa toiminut Knox oli paennut maasta katolisen kuningatar Marian tultua valtaan ja tutustunut Calviniin Genevess\xc3\xa4 sek\xc3\xa4 ryhtynyt t\xc3\xa4m\xc3\xa4n kannattajaksi ja palannut vuonna 1559.\n_START_SECTION_\nKalvinismi Suomessa\n_START_PARAGRAPH_\nSuomessa ei ole juurikaan esiintynyt kalvinismia ainakaan siin\xc3\xa4 muodossa, ett\xc3\xa4 jokin kirkkokunta olisi tunnustautunut kalvinistiseksi. Kalvinistisia ajatuksia on kyll\xc3\xa4kin voinut esiinty\xc3\xa4 eri suuntausten sis\xc3\xa4ll\xc3\xa4. Ruotsi-Suomen valtakunnan sensuuri kielsi kalvinistisen kirjallisuuden, vaikkakin uskonpuhdistuksen alkuvuosikymmenin\xc3\xa4 1500-luvun lopulla muuan muassa Kaarle IX kannatti kalvinismia. Sensuurin v\xc3\xa4ltt\xc3\xa4neit\xc3\xa4 ja suomeksi julkaistuja teoksia olivat Thomas Wilcoxin Kallis hunajanpisara sek\xc3\xa4 John Bunyanin Kristityn vaellus. Autonomian aikana Suomessa vaikutti reformoiduista maista (mm. Skotlannista) tulleita sukuja ja henkil\xc3\xb6it\xc3\xa4, mutta n\xc3\xa4m\xc3\xa4 olivat yleens\xc3\xa4 sulautuneet uskonnollisesti luterilaiseen kirkkoon. _NEWLINE_Suomalainen luterilaisuus on perinteisesti suhtautunut kalvinistiseen teologiaan ep\xc3\xa4luuloisesti aina Ruotsin vallan ajoilta l\xc3\xa4htien.  Professori Risto Saarisen mukaan t\xc3\xa4m\xc3\xa4 seikka k\xc3\xa4y ilmi muun muassa siin\xc3\xa4, ett\xc3\xa4 Suomen evankelis-luterilainen kirkko ei ole halunnut liitty\xc3\xa4 Euroopan protestanttisten kirkkojen yhteis\xc3\xb6\xc3\xb6n allekirjoittamalla niin kutsutun Leuenbergin konkordian. Asiakirjassa todetaan, ett\xc3\xa4 luterilaisten ja reformoitujen kirkkojen toisilleen asettamat vanhat oppituomiot ovat nykyp\xc3\xa4iv\xc3\xa4n\xc3\xa4 perusteettomia.  _NEWLINE_P\xc3\xa4\xc3\xa4kaupunkiseudulla selke\xc3\xa4sti reformoitua perinnett\xc3\xa4 edustavat ainakin United Community Church sek\xc3\xa4 Suomen Baptistikirkkoon kuuluva Espoon Kotikirkko. My\xc3\xb6s Tampereella ja Pietarsaaressa toimii seurakuntia, jotka omaavat kalvinistisen pelastusk\xc3\xa4sityksen ja Jyv\xc3\xa4skyl\xc3\xa4ss\xc3\xa4 on toimintaa, joka t\xc3\xa4ht\xc3\xa4\xc3\xa4 uuden reformoidun baptistisen seurakunnan perustamiseen. Helluntaiher\xc3\xa4tyksen piiriss\xc3\xa4 on viime aikoina ollut kalvinistista liikehdint\xc3\xa4\xc3\xa4, jossa erityisesti liikkeen nuoret miehet ovat kiinnostuneet kalvinilaisesta teologiasta. Kalvinistisen teologian levi\xc3\xa4mist\xc3\xa4 edist\xc3\xa4v\xc3\xa4t Internet sek\xc3\xa4 yleistynyt englannin kielen taito.'